b'\n_START_ARTICLE_\nBranko Ple\xc5\xa1e\n_START_SECTION_\nKlupska karijera\n_START_PARAGRAPH_\nKao 14-godi\xc5\xa1njak po\xc4\x8deo je igrati nogomet u zagreba\xc4\x8dkoj Concordiji (do 1933. godine u mom\xc4\x8dadi mla\xc4\x91ih uzrasta). Od 1935. godine do 1945. godine nastupa za zagreba\xc4\x8dki Gra\xc4\x91anski s kojim osvaja  dva jugoslavenska prvenstva (1936./37. i 1939./40.) i hrvatsko prvenstvo (1943.). Od 1945. godine nastupa za zagreba\xc4\x8dki Dinamo u kojem je do 1950. godine odigrao 155 utakmica i postigao 9 pogodaka. S Dinamom je osvojio prvenstvo Jugoslavije u sezoni 1947./48.\n_START_SECTION_\nReprezentativna karijera\n_START_PARAGRAPH_\nBio je zagreba\xc4\x8dki, hrvatski i jugoslavenski reprezentativac. Za jugoslavensku reprezentaciju prvi puta je nastupio 9. svibnja 1937. godine u Budimpe\xc5\xa1ti protiv Ma\xc4\x91arske (1:1). od 1937. do 1946. godine za jugoslavensku reprezentaciju je ukupno odigrao 6 utakmica i postigao 3 pogotka. Prvu utakmicu za hrvatsku reprezentaciju odigrao je 15. lipnja 1941. godine u Be\xc4\x8du protiv Njema\xc4\x8dke (5:1), a posljednju 9. travnja 1944. godine u Zagrebu protiv Slova\xc4\x8dke (7:3). Ukupno je za hrvatsku reprezentaciju odigrao 13 utakmica i postigao 4 pogotka. Za zagreba\xc4\x8dku reprezentaciju od 1935. godine do 1949. godine odigrao je 24 utakmice.\n_START_SECTION_\nTrenerska karijera\n_START_PARAGRAPH_\nNakon igra\xc4\x8dke karijere bio je trener Slobode iz Tuzle, Dubrovnika, te zagreba\xc4\x8dkih ni\xc5\xbeerazrednih klubova, Trnja i Dubrave. Bio je i trener \xc5\xbeenskog nogometnog kluba Loto iz Zagreba.\n_START_SECTION_\nZanimljivo\n_START_PARAGRAPH_\nBio je jedan od najsvestranijih vrhunskih nogometa\xc5\xa1a. Igrao je na svim pozicijama u mom\xc4\x8dadi, od vratara do lijevog krila. Na prvenstvenoj utakmici u Zagrebu 1947. godine, Dinamo - Crvena zvezda, uspje\xc5\xa1no je zamijenio ozlje\xc4\x91enog vratara Zvonka Dogana.'